als_Latn dik_Latn sag_Latn
KLSH/ Ish-drejtori i “Albafilm”, edhe pse i liruar nga detyra, u pagua për 1 udhëtim në Rusi
Nga Gazeta Telegraf - Mar Mar 10 2015, 2:26 pm
KLSH kallëzon në Prokurori 3 administratorë të “Albafilm”. Dëmi ekonomik arrin në 25,8 milionë lekë
KLSH ka kallëzuar në Prokurori ditën e djeshme 3 administratorë të “Albafilm” SH.A të cilët akuzohen për “Shpërdorim të detyrës” dhe “Falsifikim dokumentesh”. Sipas KLSH-së “Albafilm”, ka devijuar aktivitetin drejt një shoqërie që realizon të ardhura nga qiratë për objektet të cilat i ka në pronësi. Referuar rezultateve të auditimit, në “Albafilm” sh.a nuk është kryer prej vitesh procesi i inventarizimit të plotë të aktiveve të kësaj shoqërie, sidomos përsa i përket inventarit fizik të filmave, të cilët vazhdonin të ruheshin në kushte tejet të papërshtatshme, duke rrezikuar seriozisht prishjen apo humbjen e vlerave të tyre.
Auditimi
Pas përfundimit të auditimit nga Kontrolli i Lartë i Shtetit në “Albafilm”, sh.a Tiranë, për periudhën 01.01.2013 deri më 31.12.2014, ka rezultuar se shoqëria “Albafilm” sh.a ka dështuar në përmbushjen e misionit për të cilin është krijuar, shërbimin e filmit, duke devijuar aktivitetin drejt një shoqërie që realizon të ardhura nga qiratë për objektet të cilat i ka në pronësi, por që i kanë kaluar në përdorim operatorëve ekonomikë, bazuar në marrëveshjet e qirasë me METE, si dhe faktit që pasqyrat financiare rezultuan se nuk japin me vërtetësi gjendjen pasurore dhe nuk tregojnë me besnikëri performancën e saj.
1. “Albafilm” sh.a nuk ka respektuar procedurat e duhura ligjore në nënshkrimin e kontratave të dhënies së ambienteve me qira ndaj subjekteve të ndryshme private, duke i favorizuar ato në çmimin për m2, me të cilin ishin lidhur këto kontrata, në diferencë me përcaktimet e bëra në VKM nr. 529, datë 08.06.2011 “Për përcaktimin e kritereve, të procedurës dhe të mënyrës së dhënies me qira, enfiteozë apo kontrata të tjera të pasurisë shtetërore”, i ndryshuar.
2. Në “Albafilm” sh.a nuk është kryer prej vitesh procesi i inventarizimit të plotë të aktiveve të kësaj shoqërie, sidomos përsa i përket inventarit fizik të filmave, të cilët vazhdonin të ruheshin në kushte tejet të papërshtatshme, duke rrezikuar seriozisht prishjen apo humbjen e vlerave të tyre. Ndonëse në bilanc, vlera e këtyre bobinave të filmit figuronte në 574,488,052 lekë, realisht, si pasojë e mungesës së kryerjes së një inventari të plotë fizik, nga ana e “Albafilm” sh.a nuk dihej me saktësi numri dhe lloji i bobinave të filmit, të cilat ishin akoma në ambientet e shoqërisë. Papërgjegjshmëria në moskryerjen prej disa viteve të inventarizimit të aktiveve të trupëzuara ka sjellë jo vetëm mosrakordimin e gjendjes kontabël me atë fizike, por nga ana tjetër ka lënë shteg që vlera të konsiderueshme të mos jenë të evidentuar sipas përdoruesve të tyre dhe duke vështirësuar përcaktimin e përgjegjësisë materiale, në rast humbjeje apo mungese.
3. KLSH ka konstatuar gjithashtu fiktivitet të ripërsëritur përsa i përket veprimeve të kryera nëpërmjet arkës së “Albafilm” sha, ku për periudhën objekt auditimi, rezultoi se në shumicën e rasteve, regjistrimet kontabël në ditarin e arkës nuk janë bërë në mënyrë kronologjike e sistematike, mandat-arkëtimet dhe mandat-pagesat nuk janë plotësuar dhe firmosur në rregull, pagesave nuk u janë bashkëlidhur urdhër prokurimet, procesverbalet, ofertat dhe faturat origjinale, si dhe nuk ka procesverbal të marrjes së mallrave në dorëzim, të cilat nuk janë bërë hyrje as në magazinë.
-Ndër rastet e shumta që përmenden në raportin e auditimit të KLSH-së, evidentohen raste flagrante të kryerjes së veprimeve fiktive që nga blerja e materialeve të ndryshme elektrike, duralumin, dyer të brendshme, etj. në një kohë që korpusi qendror kishte filluar rikonstruksionin dhe për rrjedhojë këto shpenzime kanë qenë të panevojshme, deri tek kryerja e pagesave për shërbime të ndryshme ligjore ndërmjetësimi, në një kohë që në organikën e “Albafilm” sh.a figuronin të punësuar dy juristë me kohë të plotë dhe një jurist me kontratë të përkohshme.
- Madje, referuar gjetjeve të auditimit rezulton që në Nëntor 2013 ish-drejtori i “Albafilm” sha është paguar për një udhëtim zyrtar në Rusi në datat 6-10 dhjetor 2013, në një kohë që ky person ka qenë i liruar nga detyra me datë 23.10.2013.
- Të gjitha parregullsitë e mësipërme duhej të ishin konstatuar edhe nga ana e ekspertëve kontabël, të kontraktuar për certifikimin e pasqyrave financiare të vitit 2013 të “Albafilm” sh.a.. Mosevidentimi nga ana e tyre i shkeljeve flagrante në administrimin e fondeve të shoqërisë, ka detyruar KLSH-në në konsiderimin e pagesës së marrë nga këta ekspertë (1,260,000 lekë) si pagesë për punë të pakryer.
- Në total, si pasojë e veprimeve të kundraligjshme dhe fiktive të kryera nga ana e ish-administratorëve të “Albafilm” sha, dëmi i përllogaritur nga auditimi i KLSH-së shkon në 25,809,752 lekë.
Skandalet në punësime
Ish-administratorja, krahas pagës si administratore, edhe pension invaliditeti
Parregullsi të shumta janë konstatuar edhe përsa i përket marrjeve në punë që ish-administratorët e “Albafilm” sha kanë aplikuar ndër vite, pa miratim paraprak të Këshillit Mbikëqyrës. Madje në tentativën e tyre për hartimin e një vendimi të Këshillit Mbikëqyrës pas konstatimeve të KLSH-së për mungesën e tij, paraqitën si dokument justifikues dy vendime në të cilat kishte nënshkruar edhe juristja e “Albafilm” sha, por që në datat për të cilat pretendohej se ishte marrë ky vendim, kjo punonjëse nuk kishte filluar ende marrëdhëniet e saj të punës në këtë shoqëri. Marrja në punë e punonjësve me kontratë part-time si; arkitekt, specialist finance, jurist, krahas atyre të miratuar në strukturë, si dhe 21 punëtorë magazine, pa asnjë justifikim, është bërë e paargumentuar dhe pa justifikuar punën e kryer nga ana e tyre, duke rënduar padrejtësisht shpenzimet e shoqërisë në vlerën 2,470,016 lekë. Madje, nga auditimi rezultoi që vetë ish-administratorja e “Albafilm” sha, Znj. Xh.V. ka përfituar krahas pagës si administratore, edhe pension invaliditeti (të pjesshëm).
Abuzimet
- Përvetësimi i të ardhura nga qiratë për objektet të cilat i ka në pronësi “Albafilm”
- Pasqyrat financiare nuk japin me vërtetësi gjendjen pasurore
- Mungon inventarizimi i bobinave të filmit
- Fiktivitet i ripërsëritur i veprimeve të kryera nëpërmjet arkës
- Regjistrimet kontabël në arkë, jo në mënyrë kronologjike e sistematike
- Mandat-arkëtimet dhe mandat-pagesat nuk janë plotësuar dhe firmosur në rregull
- Pagesave nuk u janë bashkëlidhur urdhër prokurimet, procesverbalet, ofertat dhe faturat origjinale
- Nuk ka procesverbal të marrjes së mallrave në dorëzim, të cilat nuk janë bërë hyrje as në magazinë
- Veprime fiktive nga blerja e materialeve të ndryshme elektrike, duralumin, dyer të brendshme, etj.
- Pagesa për shërbime të ndryshme ligjore ndërmjetësimi, edhe pse ishin të punësuar dy juristë me kohë të plotë dhe një jurist me kontratë të përkohshme
- Ish-drejtori i “Albafilm” sha është paguar për një udhëtim zyrtar në Rusi në datat 6-10 dhjetor 2013, në një kohë që ky person ka qenë i liruar nga detyra me datë 23.10.2013
- Dëmi i përllogaritur nga auditimi i KLSH-së, shkon në 25,809,752 lekë
- Punësimet nga ish-administratorët, pa miratim paraprak të Këshillit Mbikëqyrës
- Paraqitja i 1 dokumenti të falsifikuar KLSH-së, (në tentativë për hartimin e një vendimi të Këshillit Mbikëqyrës për punësimet), ku kishte nënshkruar edhe juristja e “Albafilm” sha, por që në datat për të cilat pretendohej se ishte marrë ky vendim, kjo punonjëse nuk kishte filluar ende punë
als_Latn sun_Latn als_Latn als_Latn est_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn